สำนักงานคณะกรรมการอ้อยและน้ำตาลทราย

สำนักงานคณะกรรมการอ้อยและน้ำตาลทราย (Office of the Cane and Sugar Board) เป็นหน่วยงานส่วนราชการเทียบเท่ากรม สังกัดกระทรวงอุตสาหกรรม โดยมีหน้าที่ในการควบคุมดูแลการผลิตอุตสาหกรรมอ้อย และ น้ำตาลทราย ศึกษาและวิเคราะห์ข้อมูลเกี่ยวกับการผลิตอ้อย น้ำตาลทราย และอุตสาหกรรมต่อเนื่อง การใช้และการจำหน่ายภายในประเทศและต่างประเทศ และ วางแผนการการปลูกและผลิตอ้อยเพื่อใช้ในการผลิตน้ำตาลทราย รวมไปถึง วิเคราะห์ วิจัย เพื่อเพิ่มคุณภาพและประสิทธิภาพผลิตอ้อยและน้ำตาลทราย และ เผยแพร่ความรู้เกี่ยวกับการผลิต การใช้ และการจำหน่ายอ้อยและน้ำตาลทราย

**ประวัติ**
เมื่อปี 2506 สภาพัฒนาเศรษฐกิจแห่งชาติ ได้พิจารณาเห็นถึงปัญหาของอุตสาหกรรมน้ำตาลที่ยังไม่มีการควบคุมที่ดี ทำให้ต้นทุนการผลิตสูงขึ้น จนไม่สามารถที่จะส่งออกน้ำตาลไปจำหน่ายต่างประเทศตามราคาตลาดโลกได้ จึงได้เสนอหลักการแก้ไขการปัญหาระยะยาวต่อคณะรัฐมนตรี 
ต่อมาคณะรัฐมนตรี จึงมีมติเห็นขอบด้วยจึงได้ตรา พระราชบัญญัติอุตสาหกรรมน้ำตาลทราย (ฉบับที่ 2) พ.ศ. 2508 โดยมอบหมายให้กระทรวงอุตสาหกรรม ดำเนินการแก้ไขปัญหาในระยะยาวข้อเสนอของคณะกรรมการบริหารสภาฯ จึงได้จัดตั้ง ศูนย์ส่งเสริมน้ำตาลทราย ขึ้น เมื่อวันที่ 1 มิถุนายน 2509 โดยมีหน้าที่ดำเนินการส่งเสริมกิจการไร่อ้อยและอุตสาหกรรมน้ำตาลทรายให้เป็นไปอย่างมีคุณภาพ โดยโอนย้าย หน้าที่และทรัพย์สินของ สำนักงานกองทุนสงเคราะห์อุตสาหกรรมน้ำตาลทราย มาอยู่ในความรับผิดชอบ
แต่ว่า เนื่องด้วยฐานะของหน่วยงาน ในเวลานั้นยังอยู่ในการวางแผน ทำให้ยังไม่สามารถเข้ามาดูแลได้อย่างเต็มที่ จึงได้มีการตรา พระราชบัญญัติน้ำตาลทราย พ.ศ. 2511ขึ้นเมื่อวันที่ 24 ธันวาคม 2511 โดยมีสาระสำคัญคือการสนับสนุนการดำเนินงาน ศูนย์ส่งเสริมน้ำตาลทราย โดยการจัดตั้งเป็น สำนักงานอ้อยและน้ำตาลทราย ขึ้นในกระทรวงอุตสาหกรรม โดย มีหน้าที่ดำเนินการส่งเสริมกิจการไร่อ้อยและอุตสาหกรรมน้ำตาลทราย ให้เป็นไปตามมติของคณะกรรมการอ้อยและน้ำตาลทราย และโอนภาระและทรัพย์สิน โครงการศูนย์ส่งเสริมน้ำตาลทราย ในงบประมาณของ สำนักงานปลัดกระทรวงอุตสาหกรรม มาเป็นของหน่วยงานใหม่ โดยที่ในขณะนั้น ยังไม่มีฐานะเป็นส่วนราชการตาม พระราชบัญญัติปรับปรุง กระทรวง ทบวง กรม ต่อมาจึงได้รับการปรับปรุงให้เป็น ส่วนราชการมีฐานะเทียบเท่ากองอยู่ในสังกัดสำนักงานปลัดกระทรวง 

**อำนาจหน้าที่**
สำนักงานคณะกรรมการอ้อยและน้ำตาลทราย มีอำนาจหน้าที่ ที่แบ่งตาม กฎกระทรวง แบ่งส่วนราชการสำนักงานคณะกรรมการอ้อยและน้ำตาลทราย กระทรวงอุตสาหกรรม พ.ศ. 2551 ดังนี้:
# ดำเนินการตามกฎหมายว่าด้วยอ้อยและน้ำตาลทราย และกฎหมายอื่นที่เกี่ยวข้อง
# ศึกษา และวิเคราะห์ข้อมูลเกี่ยวกับการผลิตอ้อย น้ำตาลทราย และอุตสาหกรรมต่อเนื่อง การใช้และการจำหน่ายภายในประเทศและต่างประเทศ เพื่อกำหนดนโยบายในการชี้นำทิศทางส่งเสริมพัฒนาอุตสาหกรรมอ้อย และน้ำตาลทราย
# จัดทำแผนการปลูกและผลิตอ้อยเพื่อใช้ในการผลิตน้ำตาลทราย อุตสาหกรรมอื่น ๆ และแผนการผลิตผลิตภัณฑ์ต่าง ๆ เพื่อใช้บริโภคในราชอาณาจักรและส่งออก เสนอคณะกรรมการที่เกี่ยวข้อง
# จดทะเบียนชาวไร่อ้อย และตรวจสอบพื้นที่ปลูกอ้อย รวมทั้งตรวจสอบคุณสมบัติสถาบันชาวไร่อ้อย
# ส่งเสริมการวิจัยและพัฒนา เพื่อเพิ่มคุณภาพและประสิทธิภาพผลิตอ้อยและน้ำตาลทราย และผลิตภัณฑ์ต่อเนื่อง
# เสริมสร้างมาตรฐานของห้องปฏิบัติการตรวจสอบคุณภาพอ้อยและผลิตภัณฑ์ และสอบเทียบมาตรฐานเครื่องมือและเครื่องวัดต่างๆ เพื่อสร้างความเป็นธรรมในระบบแบ่งปันผลประโยชน์และความน่าเชื่อถือในคุณภาพน้ำตาลทราย
# ส่งเสริมและเผยแพร่ความรู้เกี่ยวกับการผลิต การใช้ และการจำหน่ายอ้อยและน้ำตาลทราย ตลอดจนภาวการณ์ตลาดของน้ำตาลทรายทั้งในและนอกราชอาณาจักร
# ประสานความร่วมมือกับหน่ายงานต่าง ๆ ทั้งในประเทศและองค์การระหว่างประเทศ
# ปฏิบัติงานอื่นตามที่กฎหมายกำหนดให้เป็นอำนาจหน้าที่ของสำนักงาน หรือตามที่กระทรวงหรือคณะรัฐมนตรีมอบหมาย

**สถานีทดลองและขยายพันธุ์อ้อย**
สำนักงานคณะกรรมการอ้อยและน้ำตาลทราย ได้จัดตั้งสถานีทดลองและขยายพันธุ์อ้อย โดยมีสถานีทดลองและขยายพันธุ์อ้อย ทั้งหมด 4 สถานี ได้แก่- สถานีทดลองและขยายพันธุ์อ้อยอ่างทอง (ศูนย์ส่งเสริมอุตสาหกรรมอ้อยและน้ำตาลทราย ภาคที่ 1)- สถานีทดลองขยายพันธุ์อ้อยพิจิตร (ศูนย์ส่งเสริมอุตสาหกรรมอ้อยและน้ำตาลทราย ภาคที่ 2)- สถานีทดลองและขยายพันธุ์อ้อยชัยภูมิ (ศูนย์ส่งเสริมอุตสาหกรรมอ้อยและน้ำตาลทราย ภาค 4)- สถานีทดลองและขยายพันธุ์อ้อยนครราชสีมา (ศูนย์ส่งเสริมอุตสาหกรรมอ้อยและน้ำตาลทราย ภาค 4)

**อ้างอิง**

**แหล่งข้อมูลอื่น**
  สำนักงานคณะกรรมการอ้อยและน้ำตาลทราย date=2018-07-08 
หมวดหมู่:กระทรวงอุตสาหกรรม
หมวดหมู่:อุตสาหกรรมในประเทศไทย
หมวดหมู่:องค์การที่ก่อตั้งในปี พ.ศ. 2511
หมวดหมู่:หน่วยงานของรัฐบาลไทยในเขตราชเทวี
คณะกรรมการอ้อยและน้ำตาลทราย